Jansen van Vuuren ‘geestelik ongesteld’Gerhard Jansen van Vuuren. (Foto: Anja van der Merwe/Maroela Media) ŉ Voorlopige verslag van ŉ psigiater dui daarop dat Gerhard Jansen van Vuuren aan ŉ geestelike versteuring ly. Die verdediging wil nou meer tyd hê om vas te stel hoe dié nuwe getuienis in sy moordverhoor aangewend kan word. Volgens Jansen van Vuuren se nuwe verdedigingspan, Jaco Krüger en Francois Joubert, het die Johannesburgse psigiater, dr. John Weinkove, verlede week ŉ konsultasie met Jansen van Vuuren in die tronk gedoen en ŉ voorlopige verslag oor sy geestelike welstand saamgestel. “Ons moet nou eers die verslag deurgaan en verstaan wat presies die toestand is waaraan Jansen van Vuuren ly. Dan kan ons besluit of dit deel kan vorm van ons verdediging of as vonnisversagting gebruik kan word,” het Joubert gesê. Twee psigiaters het Jansen van Vuuren reeds in 2012, kort ná sy inhegtenisneming, geestelik geëvalueer en bevind hy was toerekeningsvatbaar toe hy sy gewese meisie, Andrea Venter (25), vermoor het. Jansen van Vuuren het destyds beweer dat hy nie by sy volle verstand was ten tyde van die moord nie omdat hy glo onder die invloed van steroïede was. Andrea Venter se pa het vandag dié hemp in die hof gedra. (Foto: Anja van der Merwe/Maroela Media) Jansen van Vuuren het verlede Dinsdag in die hooggeregshof aangedui hy wil sy regshulpprokureur, adv. Innocent Mthembu, se mandaat beëindig en ŉ private regsverteenwoordiger aanstel. Krüger en Joubert het Vrydag hul eerste konsultasie met Jansen van Vuuren gehad. Mthembu het in die hof gesê ŉ familielid het glo dié nuwe regspan verwys. Regter Lincoln Matjele het Maandag weereens na die saak as ŉ prioriteitsaak verwys wat so gou moontlik afgehandel moet word. “Die saak sloer al meer as tien jaar, dit is die hof se prioriteit om dit nou af te handel,” het Matjele gesê. Andrea se pa, Dries Venter, het Maandag ŉ hemp by die hof aangehad waarop staan “Moordenaars, vroue-aanranders, kindermolesteerders moet lewenslank tronk toe, sonder parool”. Dié gebroke pa woon elke hofsaak by en het al telkemale gefrustreerd en teleurgesteld uit die hof gestap, nadat die saak vir die soveelste keer uitgestel word. Die saak gaan Donderdag voort.